Тембот Анзор и гъэсэнхэр Европэм щытокIуэ
Швецием иджыблагъэ щекIуэкIащ щIалэгъуалэм бэнэкIэ хуитымкIэ я Европэпсо зэхьэзэхуэ. Абы хэтащ къэрал куэдым къикIа бэнакIуэ лъэрызехьэ 500-м нэблагъэ.
Урысей Федерацэм и гупым я пашэу абы кIуащ щIалэгъуалэм бэнэкIэ хуитымкIэ я командэ къыхэхам и тренер нэхъыщхьэ Тембот Анзор. Ди лъэпкъэгъум и гъэсэнхэм абы фIы дыдэу зыкъыщагъэлъэгъуащ икIи дыщэ медалу 6, дыжьыну 3-рэ зы жэзрэ къыщахьащ.
Ди къэралым и ехъулIэныгъэм хэлъхьэныгъэ хуищIащ килограмм 58-рэ зи хьэлъагъхэм я гупым щытекIуа, Къэбэрдей-Балъкъэрым щыщ Шэру Алий. ЦСКА клубым зыщызыгъасэ ди лъэпкъэгъум и зэIущIэхэр фIы дыдэу къыщIидзащ. Япэу абы 9:5-уэ хигъэщIащ Алыджым къикIа Якимидис. КъыкIэлъыкIуэу Алий зыIущIа, Польшэм и лIыкIуэ Чегус зы Iэмали иритакъым икIи 10:0-у ефIэкIащ. Финалым и Iыхьэ плIанэмрэ финал ныкъуэ зэIущIэмрэ Шэрум щытридзащ Куржым къикIахэу Елбакидзе Георгийрэ Абалаки Тсотнерэ. КIэух зэIущIэми адыгэ щIалэм и зэфIэкIым кIэригъэхуакъым. Уеблэмэ нэхъ жыджэрыж къэхъуа ди лъэпкъэгъур 6:0-у текIуащ ермэлы бэнакIуэ Таванян Вазген.
Къэрэшей-Шэрджэсым икIа Ныр Ислъам килограмми 100 зи хьэлъагъхэм я деж етIуанэ увыпIэр щиубыдащ.
ЗыIэрагъэхьа ехъулIэныгъэхэм япкъ иткIэ, ди къэралым и бэнакIуэхэм япэ гуп увыпIэри яубыдащ — абыхэм очко 83-рэ къахьащ. АдэкIэ къакIэлъокIуэ Азербайджанымрэ Армениемрэ.
ЖЫЛАСЭ Замир.
